Ruth Bloom har en mission om at ændre verdens gang. En mission, der begyndte med hendes afdøde mands idé om at lave et anlæg, der kan benytte atmosfærisk tryk til at suge sig fast til vandet og følge bølgernes bevægelser. Den mission er elever fra HTX i Frederikshavn nu blevet en del af. Ruth Blooms virksomhed Crestwing har nemlig indgået et samarbejde med HTX, hvor eleverne får adgang til data og materiale om bølgeenergi. Først og fremmest skal den indsamlede data bruges i undervisningen i fysik og matematik. På længere sigt kan eleverne komme med udviklingsforslag til bølgeenergianlægget Tordenskiold, som lige nu ligger i vandet ved Hirsholmene – og måske endda selv producere disse. - Bølgeenergi og samarbejde med erhvervslivet passer godt ind i undervisningen på et teknisk gymnasium. Vi er så heldige at have mange ingeniører ansatte, og de vil helt sikkert finde det interessant at kunne inddrage Crestwing i undervisningen, siger rektor Karsten Asmussen. For Ruth Bloom er det vigtigste, at eleverne lærer noget. Udviklingsforslag er en ren bonus. - Uddannelse og unge mennesker er altid velkomne hos os. Og kommer de med forslag til videre udvikling af vores anlæg, så vil det være helt fantastisk, siger Ruth Bloom. TV2 Nord har tidligere tegnet et portræt af Ruth Bloom og hendes mission – se programmet her:

Referat:
HTX i Frederikshavn har indgået samarbejde med bølgeenergiselskabet Crestwing, hvor eleverne i sidste ende kan være med til at producere komponenter til anlægget Tordenskiold.